14 Maart: Maak die verskil… wees die een wat vergewe. - Jan van der Watt - www.bybelkennis.co.za
by Mitch Kalp · Published 14/03/2017 · Updated 01/03/2017
Luk 6:20-38 (fokus 6:27-36)
Daar is ‘n spreuk wat sê dat as jy jou vyand wil terugkry, vergewe hom. Hy wil jou mos juis seermaak en as hy sien hy kry dit reg, voel hy soveel lekkerder. Maar as sy plan om jou te probeer seermaak elke keer misluk, sal hy die een wees wat gefrustreerd raak.
Jesus praat dieselfde taal (6:27-29). Christene is bouers, nie brekers nie. Christene wil opbou en heelmaak, nie afbreek en seermaak nie. Dit vat twee om te baklei; dit vat twee vir ‘n kwaaivriendskap; dit vat twee om te stry of te skinder. Dit vat egter een om te vergewe; dit vat een om die angel uit te trek; dit vat een om nie terug te baklei nie. En die Here wil hê die Christen moet daardie een wees.
Dit is nie maklik nie. Om die wilde perd van jou emosies in toom te hou lyk soms onmoontlik. Maar tog moet ons probeer en sal dit inderdaad regkry, want dit kan al die verskil maak. Dit kan verhoudings herstel en vriendskappe red.
Om negatief te reageer in ‘n negatiewe situasie blus lewe. Om positief te reageer in ‘n negatiewe situasie skep lewe.
Christene kies altyd vir die lewe.
Laaste 7 Dae: 3,557
Laaste 30 Dae: 14,767
Laaste 365 Dae: 255,306